Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία χαράσσεται η γενική προσέγγιση για την ανακατανομή των πόρων βάσει του κανονισμού (ΕΚ) αριθ. 1268/1999 σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στο Ευρωπαϊκό Συμβούλιο της Κοπεγχάγης το Δεκέμβριο του 2002 οριστικοποιήθηκαν οι διαπραγματεύσεις προσχώρησης για οκτώ χώρες (Τσεχική Δημοκρατία, Εσθονία, Ουγγαρία, Λετονία, Λιθουανία, Πολωνία, Σλοβακία και Σλοβενία) οι οποίες λαμβάνουν τη στιγμή αυτή ενισχύσεις βάσει των διατάξεων του κανονισμού (ΕΚ) αριθ. 1268/1999 του Συμβουλίου σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο (SAPARD). Οι χώρες αυτές θα γίνουν μέλη της Ευρωπαϊκής Ένωσης την 1η Μαΐου 2004.

Συνεπώς, μόνο η Βουλγαρία και η Ρουμανία θα επωφελούνται από τις χρηματοδοτήσεις που χορηγούνται στο πλαίσιο των μέτρων SAPARD, κατά το χρονικό διάστημα 2004-2006.

Εγκρίνοντας εξάλλου τους χάρτες πορείας για τη Βουλγαρία και τη Ρουμανία, σύμφωνα με τις προτάσεις της Επιτροπής [COM(2002) 624 τελικό], το Ευρωπαϊκό Συμβούλιο Κορυφής της Κοπεγχάγης συμφώνησε να αυξηθούν οι δημοσιονομικοί πόροι που παρέχονται για τους σκοπούς της προενταξιακής βοήθειας και να καθοριστεί η αναλογία κατανομής των πόρων μεταξύ αυτών των δύο χωρών σε ποσοστό 70% για τη Ρουμανία και 30% για τη Βουλγαρία.

Όσον αφορά την αύξηση των δημοσιονομικών πόρων, το Ευρωπαϊκό Κοινοβούλιο και το Συμβούλιο έλαβαν στις 19 Μαΐου 2003 την απόφαση να αναπροσαρμοστούν οι δημοσιονομικές προοπτικές ενόψει της διεύρυνσης (απόφαση 2003/429/ΕΚ [1]). Οι αναπροσαρμοσμένες δημοσιονομικές προοπτικές περιλαμβάνουν παράρτημα, στο οποίο καθορίζονται, μεταξύ άλλων, τα γενικά περιθώρια των ποσών όσον αφορά τις πιστώσεις ανάληψης υποχρεώσεων για τα τρία προενταξιακά χρηματοδοτικά μέσα για τα έτη 2004, 2005 και 2006. Στο πλαίσιο αυτό το κεφάλαιο 7 καλύπτει τα μέσα SAPARD, ISPA και PHARE.

[1] ΕΕ L 147 της 14.6.2003, σ. 25.

Όσον αφορά τον επιμερισμό των δημοσιονομικών πόρων μεταξύ της Ρουμανίας και της Βουλγαρίας, εξακολουθεί να συντρέχει η ανάγκη έγκρισης μίας νομικά δεσμευτικής πράξης. Στην περίπτωση του SAPARD, η πράξη αυτή θα εγκριθεί βάσει των ρυθμίσεων του άρθρου 15, δεύτερο εδάφιο του κανονισμού (ΕΚ) αριθ. 1268/1999, στο οποίο ορίζονται τα εξής: "Το Συμβούλιο εκδίδει με ειδική πλειοψηφία, κατόπιν πρότασης της Επιτροπής, απόφαση με την οποία καθορίζει τις κατευθύνσεις για την γενική προσέγγιση της ανακατανομής."

Από το Συμβούλιο ζητείται, ως εκ τούτου, να εγκρίνει το συνημμένο σχέδιο πρότασης απόφασης του Συμβουλίου με την οποία χαράσσεται η γενική προσέγγιση για την ανακατανομή των διαθέσιμων δημοσιονομικών πόρων για το μέσο SAPARD μεταξύ της Ρουμανίας και της Βουλγαρίας, όπως καθορίζεται στο άρθρο 15 του κανονισμού (ΕΚ) αριθ. 1268/1999.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία χαράσσεται η γενική προσέγγιση για την ανακατανομή των πόρων βάσει του κανονισμού (ΕΚ) αριθ. 1268/1999 σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1268/1999 του Συμβουλίου της 21ης Ιουνίου 1999 σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο [2], και ιδίως το άρθρο 15, δεύτερο εδάφιο,

[2] ΕΕ L 161 της 26.6.1999, σ. 87. Ο κανονισμός τροποποιήθηκε τελευταία από τον κανονισμό (ΕΚ) αριθ. 696/2003 (ΕΕ L 99 της 17.4.2003, σ. 24).

την πρόταση της Επιτροπής,

Εκτιμώντας τα εξής:

(1) Το Ευρωπαϊκό Συμβούλιο Κορυφής της Κοπεγχάγης της 12ης και 13ης Δεκεμβρίου 2002 ενέκρινε τα αποτελέσματα των διαπραγματεύσεων, τα οποία θα έχουν ως αποτέλεσμα την προσχώρηση στην Κοινότητα κατά το 2004 οκτώ χωρών οι οποίες τη στιγμή αυτή επωφελούνται από τις διατάξεις του κανονισμού (ΕΚ) αριθ. 1268/1999. συνεπώς, κατά το χρονικό διάστημα από το 2004 έως το 2006, μόνο η Βουλγαρία και η Ρουμανία θα εξακολουθήσουν να επωφελούνται από τις δεσμεύσεις που είχαν αναληφθεί βάσει του εν λόγω κανονισμού.

(2) Εγκρίνοντας τους χάρτες πορείας για τη Βουλγαρία και τη Ρουμανία, όπως είχε προτείνει η Επιτροπή, το Ευρωπαϊκό Συμβούλιο της Κοπεγχάγης συμφώνησε να καθοριστεί η αναλογία επιμερισμού των πόρων σε ποσοστό 30/70%, αντιστοίχως, σύμφωνα με τις ρυθμίσεις του προγράμματος PHARE που θεσπίστηκαν βάσει του κανονισμού (ΕΟΚ) αριθ. 3906/89 του Συμβουλίου της 18ης Δεκεμβρίου 1989 σχετικά με την οικονομική ενίσχυση υπέρ της Δημοκρατίας της Ουγγαρίας και της Λαϊκής Δημοκρατίας της Πολωνίας [3], το ειδικό πρόγραμμα προσχώρησης στους τομείς της γεωργίας και της αγροτικής ανάπτυξης (SAPARD) που θεσπίστηκε βάσει του κανονισμού (ΕΚ) αριθ. 1268/1999 του Συμβουλίου καθώς και σύμφωνα με τις ρυθμίσεις του Μέσου Προενταξιακών Διαρθρωτικών Πολιτικών (ISPA), το οποίο θεσπίστηκε βάσει του κανονισμού (ΕΚ) αριθ. 1267/1999 του Συμβουλίου [4].

[3] ΕΕ L 375 της 23.12.1989, σ. 11. Ο κανονισμός τροποποιήθηκε τελευταία από τον κανονισμό (ΕΚ) αριθ. 807/2003 (ΕΕ L 122 της 16.5.2003, σ. 36).

[4] ΕΕ L 161 της 26.6.1999, σ. 73. Ο κανονισμός τροποποιήθηκε τελευταία από τον κανονισμό (ΕΚ) αριθ. 2500/2001 (ΕΕ L 342 της 27.12.2001, σ. 1).

(3) Η αναλογία αυτή λαμβάνει υπόψη της τόσο την αναγκαιότητα, όσο και την ικανότητα απορρόφησης της βοήθειας που αναφέρονται στο άρθρο 15, πρώτο εδάφιο, όσο και τα κριτήρια κατανομής των δημοσιονομικών πόρων σε κάθε υποψήφια χώρα, σύμφωνα με όσα ορίζονται στο άρθρο 7 παράγραφος 3 του κανονισμού (ΕΚ) αριθ. 1268/1999.

(4) Το Συμβούλιο θεσπίζει την γενική προσέγγιση όσον αφορά για την ανακατανομή των διαθέσιμων δημοσιονομικών πόρων για το μέσο SAPARD μεταξύ των υπόλοιπων δικαιούχων χωρών και συγκεκριμένα της Ρουμανίας και της Βουλγαρίας, σύμφωνα με τις ρυθμίσεις του άρθρου 15 του κανονισμού (ΕΚ) αριθ. 1268/1999,

ΑΠΟΦΑΣΙΖΕΙ:

Άρθρο μόνο

Η κατανομή των διαθέσιμων πόρων μεταξύ της Ρουμανίας και της Βουλγαρίας βάσει του εν λόγω μέσου καθορίζεται σε ποσοστό 70% για τη Ρουμανία και 30% για τη Βουλγαρία, κατά το χρονικό διάστημα από το 2004 έως και το 2006.

Βρυξέλλες,

Για το Συμβούλιο

Ο Πρόεδρος